Indul a verseny a használt mobilokért

Iskolák és diákok versenyezhetnek a használt mobil- és elemgyűjtő bajnokságon a Fenntarthatósági Témahét keretében.

Április 24. és 28. között rendezik meg az országos Fenntarthatósági Témahetet, amely kapcsán kezdetét veszi az időszaki használt mobiltelefon- és elemgyűjtő bajnokság. A verseny célja, hogy ráirányítsa a gyerekek figyelmét a szelektív hulladékgyűjtés és az újrahasznosítás fontosságára. A diákok és iskolák körében meghirdetett bajnokság április 17. és május 19. között zajlik, főtámogatói a Belügyminisztérium, a Kék Bolygó Alapítvány és a Yettel Magyarország Zrt.

753 tonna elem és közel 200 ezer telefon már a zsákban

753 ezer kilogramm használt elem, 181 ezer darab mobiltelefon – ez a mérlege a 12 éve működő PontVelem Programnak, amelynek keretében a résztvevő iskolák és diákok révén évről-évre növekszik a begyűjtött használt hulladék mennyisége. 2022-ben már 165 iskola csatlakozott az időszaki gyűjtéshez, és egy hónap alatt összesen 4 572 darab mobiltelefont gyűjtöttek a diákok, a gyerekek aktivitásának köszönhetően pedig több mint húszezer kilogramm elemet hasznosíthattak újra.

A Fenntarthatósági Témahét keretében 2023-ban ismét meghirdetik az időszaki szelektív hulladékgyűjtő bajnokságot, amely során ezúttal is két kategóriában (mobiltelefon és elem) szállhatnak versenybe a diákok és az iskolák. Az 5 hetes megmérettetés eredményeként a háztartásokban keletkező használt elemek és mobiltelefonok begyűjtésre és újrahasznosításra kerülnek. A verseny toplistáján a bajnokság időszaka alatt folyamatosan nyomon követhető, hogy a versenyzők az adott időszakban hány kilogramm használt elemet és mennyi mobiltelefont gyűjtöttek.

A tíz legtöbb mobilt, valamint a tíz legtöbb használt elemet gyűjtő általános iskolás diák értékes vásárlási utalványt nyer, és minden megye legtöbb használt elemet, valamint legtöbb használt mobiltelefont gyűjtő iskolája harmincezer forint alapítványi támogatásban részesül.

A 2023. április 17. és május 19. között zajló verseny főtámogatói a Belügyminisztérium, a Kék Bolygó Alapítvány és a Yettel Magyarország Zrt.; a részvétellel kapcsolatos információk az alábbi oldalon olvashatók: https://www.pontvelem.hu/szelektiv-hulladekgyujtes/gyujtoverseny.

Sajtókapcsolat:

* sajto@yettel.hu

Eredeti tartalom: Yettel Magyarország Zrt.

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/2161/indul-a-verseny-a-hasznalt-mobilokert/